Broj: 711-I-1876-P-217-20/22-10-19

Zagreb, 10. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **povodom neanonimne prijave mogućeg sukoba interesa protiv dužnosnika Davora Miličevića, gradonačelnika Grada Županje do 03. lipnja 2021.g.**, na 151. sjednici, održanoj dana 10. prosinca 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Davora Miličevića, gradonačelnika Grada Županje do 03. lipnja 2021.g., zbog moguće povrede članka 7.** **stavka 1. podstavka c) ZSSI-a koja proizlazi iz moguće zlouporabe prava dužnosnika na način da je isti u postupku jednostavne nabave diskrecijski odlučio da će se za potrebe ceremonijalnog poklona „Županijske košarice“ pribaviti proizvodi Mesnice AS Županja, gospodarskog subjekta čiji je vlasnik interesno povezan s dužnosnikom u smislu članka 4. stavka 5. ZSSI-a temeljem okolnosti da je na nekretnini u vlasništvu dužnosnika upisana hipoteka po istom ugovoru o dugoročnom namjenskom kreditu kao i na njegovoj nekretnini.**
2. **Poziva se dužnosnik Davor Miličević da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Povjerenstvo je dana 30. rujna 2020.g. zaprimilo dvije neanonimne prijave istog podnositelja koje su u Povjerenstvu zaprimljene pod brojevima 711-U-3508-P-217/20-01-1 i 711-U-3509-P-218/20-01-2, te su povodom istih otvoreni predmeti P-217/20 i P-218/20.

S obzirom da se navedene prijave odnose na istog dužnosnika te da se radi o prijavama istog prijavitelja, a da je Povjerenstvo nadležno tijelo za provođenje oba postupka isto je, radi ekonomičnosti postupka, donijelo Zaključak broj: 711-I-1373-P-218/20-02-11 kojim je određeno da se navedeni predmeti spajaju te da će se voditi jedan postupak pod brojem P-217/20.

U navedenim prijavama podnositelj u bitnom navodi da je na portalu telegram.hr objavljen članak u kojem se navodi da je Grad Županja nabavio 600 kg kulena iz Mesnice AS za koju se ističe da je u vlasništvu dužnosnika Davora Miličevića, gradonačelnika Grada Županje te da za nabavu kulena nije proveden postupak javne nabave. Nadalje, u članku je također navedeno da je dužnosnik Davor Miličević predsjednik nogometnog kluba Graničar kojem je Grad Županja u 2020.g. dodijelio sredstva u iznosu od 430.000,00 kuna, a da navedeni klub svojim nogometašima dijeli suhomesnate proizvode Mesnice AS.

Dana 13. studenog 2020.g. Povjerenstvo je zaprimilo prijavu pod brojem 711-U-4151-P-217/20-06-1 u kojoj su dostavljeni i izvatci iz zemljišne knjige za nekretninu u vlasništvu dužnosnika i nekretninu u vlasništvu vlasnika Mesnice AS iz kojih proizlazi da je na obje nekretnine upisano založno pravo na temelju ugovora o dugoročnom namjenskom kreditu od 14. studenog 2019.g. u visini od 195.950,00 eura u korist Croatia banke d.d.

Dana 16. studenog 2020.g. Povjerenstvo je zaprimilo dopunu prijave u kojoj se ukazuje da je odlukom Gradskog vijeća Grada Županje dodijeljena koncesija dimnjačarskoj tvrtki Dimo Plamen j.d.o.o. na razdoblje 5 godina, a da nakon isteka tog razdoblja dužnosnik Davor Miličević nije raspisivao novi natječaj nego je s istom tvrtkom sklopio aneks ugovora.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u registar obveznika kojeg ustrojava i vodi Povjerenstvo utvrđeno je da je Davor Miličević obnašao dužnost gradonačelnika Grada Županje u mandatu 2013.-2017.g. te da je navedenu dužnost ponovno obnašao u mandatu 2017.-2021.g., kao i da je istu prestao obnašati 3. lipnja 2021. Slijedom navedenog, Davor Miličević je povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je od Grada Županje zatražilo popis svih narudžbenica koje je Grad Županja izdao Mesnici As za vrijeme mandata dužnosnika Davora Miličevića uz traženje je li po izdanoj narudžbenici isporučena roba i izdan te plaćen račun, kao i podatke je li Grad Županja provodio postupak jednostavne nabave i prikupljao više ponuda prije stupanja u svaki pojedini poslovni odnos s Mesnicom As te tko je u ime Grada Županje odlučivao o nabavi robe od Mesnice As, na čiji prijedlog i temeljem kojih kriterija, te kada je Grad Županja prvi puta počeo nabavljati proizvode od Mesnice As i tko je donio odluku o tome.

Grad Županja odgovorio je na traženje Povjerenstva dopisom KLASA: 470-06/20-01/1, URBROJ: 2212/01-02-20-3 od 30. studenog 2020.g. u bitnom navodeći da je Grad Županja kupovao kulen, ali ne količinu navedenu u novinskom članku, a pogotovo ne na način na koji je navedeno. Grad navodi da što se tiče poslovnog odnosa između Mesnice As i Grada Županje ništa nije sporno i za bilo koju transakciju između Grada i Mesnice As postoje pisani tragovi. Naime, navodi se da je Mesnica As, koja je pravni slijednik Save d.d., nad kojom je tijekom 2000.-te otvoren stečajni postupak. Nadalje, navodi se da je s ciljem širenja kulturne i gospodarske suradnje te promocije Grada Županje brojnim partnerima kao poklon upućena „Županijska košarica“ u kojoj su bili domaći proizvodi kao što su kulen, rakija, med, sir gospodarstvenika s područja Grada Županje ili Županijske Posavine. Nadalje, navodi se da Grad Županja ima poslovni odnos sa Mesnicom As i da navedena suradnja postoji već 30-tak godina. Nadalje, navodi se da svi predstavnici Grada Županja kada „idu u goste“ predstavljati Grad nose darove domaćinima u vidu tzv. „Županjske košarice“ koju čine autohtoni proizvodi kako bi promovirali Grad Županju te poticali razvoj lokalnog gospodarstva. Navodi se i da obrt Mesnica As plaća poreze redovito, da su proizvodi sanitarno ispitani, te da svoje obveze prema Gradu, kao što su komunalna naknada, najvećim dijelom isplaćuje kroz isporuku svojih proizvoda, a što je vidljivo kroz kompenzacije između Grada i Mesnice As.

Nadalje, navodi se da je od 2000.-te godine, između Grada i Mesnice As sklopljen Ugovor o najmu poslovnih prostora Mesnice As koji na godišnjoj razini iznosi 30.000,00 kn sa PDV-om te da su iznosi fakturirani prema Gradu od strane Mesnice As uvijek u okvirima jednostavne nabave te se isti provode u skladu s predmetnim Pravilnikom Grada. Nadalje, Grada navodi da je dio dokumentacije koju Povjerenstvo potražuje, u skladu sa Zakonom o arhiviranju i Pravilniku o arhiviranju, nedostupan odnosno izlučen jer je protekao rok čuvanja. Stoga je Gradu dostupan samo određeni dio narudžbenica za određene godine i kartice dobavljača od 2007.-2020. godine, jer je preostalo gradivo arhivirano. Nadalje, navodi se da, s obzirom da je iznos nabave bio ispod 70.000 kuna godišnje + PDV, Grad nije bio u obvezi prikupljati više ponuda.

Što se tiče odgovora na upit tko je u ime Grada odlučivao o nabavi robe od Mesnice AS, navodi se da je u najvećem dijelu o tome odlučivao gradonačelnik, a kriterij je bio da je predmet nabave autohtoni proizvod s područja Grada Županja, a ako ga nema na području Grada tada s područja Županjske Posavine kako bi mogao biti dio tzv „Županjske košarice". Na isti način i po istom kriteriju su pored suhomesnatih proizvoda nabavljani i med, domaći pekmezi, sir i slično.

U odnosu na upit kada je Grad Županja prvi put počeo nabavljati robu od Mesnice As navodi se da točan odgovor nije poznat jer je navedeni poslovni odnos između Grada i Mesnice As započeo prije mandata gradonačelnika Davora Miličevića, budući da je Mesnica As jedina u Gradu Županji koja proizvodi navedene autohtone proizvode i to na vrhunskoj razini, što potvrđuju brojne nagrade za kvalitetu proizvoda. Grad navodi da se pretpostavlja kako je poslovni odnos započeo nakon završetka stečaja Save d.d. za proizvodnju mesa koji je završen 2003. godine, a budući je Mesnica As pravni slijednik Save d.d. za proizvodnju mesa s kojim je navedeni odnos postojao i ranije.

Zaključno, Grad navodi kako je nabava proizvoda od Mesnice As uvijek bila nabava male vrijednosti, odnosno jednostavna nabava s ciljem nabave proizvoda koji promoviraju autohtone proizvode Grada Županja i poticanja razvoja lokalnog gospodarstva, a što je jedna od temeljnih zadaća i obveza gradonačelnika. Ističe se kako je po karticama dobavljača vidljivo da su iznosi nabave uvijek bili ispod 70,000 kn + PDV te da po Pravilniku o jednostavnoj nabavi Grada Županja nije bilo potrebno prikupljati više ponuda, a ne postoji više dobavljača u Županji koji ispunjavaju navedene kriterije. Napominje se, a što je i vidljivo na kartici dobavljača, da pored poslovnog odnosa nabave autohtonih suhomesnatih proizvoda od Mesnice As, postoji i poslovni odnos najma poslovnog prostora Mesnice As od strane Grada Županja u vrijednosti 30.000,00 kn s PDV godišnje. Navedeni poslovni odnos je uspostavljen prije mandata dužnosnika Davora Miličevića. Naime, ističe se da je Grad Županja zakupio skladište Save d.d. za spremanje svojih pokretnina: kućica, štandova, inventara za Šokačko sijelo, razno raznih pokretnih stvari koje nije mogao drugdje smjestiti i na drugi način sačuvati. Također, navodi se da je vidljivo po kartici dobavljača da je veliki dio iznosa plaćen putem kompenzacije putem obrta Mesnica As i Grada na ime komunalne naknade. Ističe se i kako je netočna tvrdnja da je dužnosnik Davor Miličević vlasnik Mesnice As, jer u obrtu postoji samo jedan vlasnik Ilija Jelović, koji je isto i potvrdio.

Nadalje, u pogledu Nogometnog kluba Graničar navodi se da je. Nogometni klub Graničar osnovan kao udruga građana 1920. godine te da se natječe u 3. nogometnoj ligi Hrvatske, broji otprilike 200 igrača i igračica, otprilike toliko ima i aktivnih članova, u udruzi građana. Ističe se da u Nogometnom klubu Graničar postoje razne sekcije: seniori koji broje 30-tak igrača, juniori, kadeti, stariji pioniri, mlađi pioniri, limači, te da Nogometni klub Graničar ima i žensku selekciju koja se takmiči u 2. Nogometnoj ligi Hrvatske, a ima slijedeće selekcije: seniorke, kadetkinje i pionirke i broje cca. 55 igračica. U klubu radi 9 trenera i 4 osobe kao prateće osoblje. Za svoj rad i treniranje treneri i igrači seniora dobivaju naknade koje su u skladu sa zakonskim propisima. Navodi se i da je u radnom odnosu u klubu jedna osoba koja koordinira sa radom svih selekcija kluba. Grad Županja je jedini veliki sponzor, donator svim sportskim udrugama i ostalim udrugama u Gradu kojih ima cca 50-tak. Navodi se i da se velike tvrtke i privatni subjekti nisu ni s jednom uplaćenom kunom uključili u društveni i sportski život Grada te da upravo zbog toga Grad Županja putem Javnog poziva dodjeljuje sredstva udrugama s područja grada Županja pa tako i NK Graničaru. Ističe se i da se radi o udruzi građana u kojoj je gradonačelnik već dvadeset godina član uprave a kao igrač i duže.

U privitku dopisa dostavlja se tražena dokumentaciju za period od 2010.-2020. godine navodeći da je od 2015. godine Grad Županja raspisivao Javni poziv za predlaganje programa javnih potreba u sportu u listopadu, prije donošenja proračuna za sljedeću godinu. Komisija za sport je razmatrala pristigle prijave, a Odluku je donosilo Gradsko vijeće. Nakon donošenja Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge 2015. godine, Grad je od 2016. godine raspisivao javne pozive u skladu s Uredbom. Navodi se da gradonačelnik nikada nije bio član navedene Komisije niti drugog tijela koje je sukladno odluci Gradskog vijeća razmatralo i donosilo odluku o raspodjeli javnih sredstava Grada Županje za javne potrebe u sportu te da je isključivo temeljem odluke navedenih tijela, po službenoj dužnosti kao gradonačelnik ovjeravao svojim potpisom navedene odluke kojima se provodi odluka Gradskoj vijeća. Navodi se da je iz dostavljene dokumentacije vidljivo i da su i ostale udruge dobivale uvećana financijska sredstva, prvenstveno nakon promjene Zakona o porezu na dohodak koji je omogućio lokalnim zajednicama da iz poreza uvećaju iznose za sve udruge na lokalnoj razini te da je sve provedeno u skladu s pozitivnim propisima RH.

Nadalje, navodi se da je gradonačelnik informiran da je u proteklom razdoblju bilo upozorenja da je u sukobu interesa s obzirom da je predsjednik Kluba NK Graničar i gradonačelnik Grada Županja. Međutim, ističe se da je presudom Visokog upravnog suda Republike Hrvatske utvrđeno da čelnici lokalne samouprave kada su ujedno i predsjednici klubova nisu u sukobu interesa te da je gradonačelnik temeljem navedene presude i dalje sam preuzeo na sebe odgovornost vođenja kluba.

Povjerenstvo je izvršilo uvid u dostavljene kartice dobavljača Grada Županje za partnera Mesnica As od 2010.g.- 2020.g. iz kojih je razvidno da pojedinačni iznosi nabave nisu prelazili iznose od 30.000,00 kuna.

Nadalje, iz dostavljenih ugovora o zakupu dijela skladišta površine 200 m2 od strane Grada Županje u vlasništvu Mesnice As, Povjerenstvo je utvrdilo da su ugovori iz svibnja 2009.g., travnja 2010.g., svibnja 2011.g., travnja 2012.g., veljače 2013.g. te siječnja 2015.g. sklopljeni na godinu dana te da je istima utvrđena zakupnina u iznosu od 2.000,00 kuna mjesečno plus PDV, dok je ugovorom iz siječnja 2017.g. i siječnja 2018.g., također sklopljenima na godinu dana, utvrđena zakupnina u iznosu od 30.000,00 kuna godišnje. Sve navedene ugovore u ime Grada Županje sklopio je gradonačelnik Davor Miličević.

Uvidom u obrtni registar Povjerenstvo je utvrdilo da je Mesnica As Županja u vlasništvu Ilije Jelovića te da je isti započeo s radom 19. siječnja 1994.g. Dužnosnik Davor Miličević nije nikada bio upisan kao vlasnik navedenog obrta.

Uvidom u izvadak iz zemljišne knjige za stambeno-poslovnu zgradu k.o. Županja u kojoj je dužnosnik Davor Miličević vlasnik poslovnog prostora i stana, utvrđeno je da je na istome stanu uknjiženo založno pravo u korist Croatia banke d.d. na temelju ugovora o dugoročnom namjenskom kreditu sklopljenom dana 14. studenog 2019.g. na iznos od 195.950,00 eura.

Uvidom u izvadak iz zemljišne knjige za kuću i dvorište k.o. Županja u vlasništvu Ilije Jelovića, vlasnika obrta Mesnice As Županja, utvrđeno je da je na navedenoj nekretnini također uknjiženo založno pravo u korist Croatia banke d.d. temeljem ugovora o dugoročnom namjenskom kreditu od 14. studenog 2019.g. na iznos od 195.950,00 kuna.

S obzirom na navedeno, Povjerenstvo je utvrdilo da se radi o istom ugovoru o dugoročnom nenamjenskom kreditu upisanom na nekretnini dužnosnika i vlasnika Mesnice As Županja.

Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo ističe kako okolnost da je na nekretnini dužnosnika Davora Miličevića i na nekretnini vlasnika Mesnice As Županja upisano založno pravo temeljem istog dugoročnog nenamjenskog kredita upućuje da se radi o interesno povezanim osobama u smislu članka 4. stavka 5. ZSSI-a.

Naime, Povjerenstvo smatra kako je obojici kao vlasnicima nekretnina na kojima je upisano založno pravo temeljem istog nenamjenskog kredita u interesu njegova redovita otplata, a samim time i uspješno poslovanje Mesnice As Županja o kojem ovisi visina mjesečnih prihoda vlasnika iste. Nadalje, Povjerenstvo smatra da se odnos povezanosti navedenih osoba iščitava i iz činjenice da iste, zbog upisanog založnog prava Croatia banke d.d., povezuje ozbiljno ograničenje raspolaganja nekretninama u njihovom vlasništvu te činjenica da u slučaju neredovitog podmirenja založnog vjerovnika postoji potencijalni rizik od prodaje navedenih nekretnina s obzirom da su povezane istim ugovorom o nenamjenskom kreditu.

Stoga, a budući da iz dostavljene dokumentacije i očitovanja Grada Županje proizlazi da je gradonačelnik diskrecijski odlučivao o subjektu od kojeg će se naručivati proizvodi prilikom jednostavne nabave za potrebe reprezentacije Grada Županje, a da se radi o subjektu s čijim je vlasnikom dužnosnik interesno dužnosnik je svojim postupanjem doveo do moguće povrede članka 7. točke c) ZSSI-a, u vezi s člankom 5. stavkom 1. ZSSI-a.

Slijedom navedenog odlučeno je kao u točki I. izreke ovog akta.

Povjerenstvo ističe kako će se u daljnjem tijeku postupka, a budući da je dužnosnik u ime Grada Županje s navedenim poslovnim subjektom sklapao i ugovore o zakupu poslovnog prostora, zatražiti dodatna dokumentacija s ciljem utvrđivanja je li prije sklapanja navedenih ugovora provedena propisana procedura te tko je donio odluku o sklapanju istih.

U odnosu na navode iz prijave da je je dužnosnik Davor Miličević predsjednik nogometnog kluba Graničar kojem je Grad Županja u 2020.g. dodijelio sredstva u iznosu od 430.000,00 kuna Povjerenstvo je izvršilo uvid u izvadak iz Registra udruga te je utvrdilo da je Davor Miličević predsjednik Nogometnog kluba Graničar. Uvidom u dostavljenu dokumentaciju Povjerenstvo je utvrdilo da je u razdoblju od 2010.g.-2015.g., uključujući i tu godinu, Gradsko vijeća Grada Županje donosilo odluku o dodijeli sredstava na prijedlog Komisije za djelatnost iz područja sporta u čijem radu nije sudjelovao dužnosnik.

Nadalje, Povjerenstvo je utvrdilo da je od 2016.g. do 2020.g. javni poziv za dodjelu sredstava, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro, raspisivao dužnosnik dok je ocjenu projekata vršilo Povjerenstvo za ocjenu projekata koje je sastavljalo i bodovnu listu temeljem koje je dužnosnik donosio jedinstvenu odluku o dodijeli sredstava za financiranje projekata udruga iz područja sporta za sve prijavljene udruge pa tako i za Nogometni klub Graničar čiji je predsjednik.

Slijedom navedenog, a budući da u razdoblju od 2010.g.-2015.g. u postupku dodjele sredstava dužnosnik Davor Miličević nije sudjelovao za navedeno razdoblje nisu utvrđene niti okolnosti koje bi ukazivale na povredu odredbi ZSSI-a.

U odnosu pak na razdoblje od 2016.-2020.g. Povjerenstvo ističe kako je u situacijama kada je dužnosnik sudjelovao u postupku dodjeljivanja sredstava interesno povezanim osobama, ali odluku o dodijeli sredstava nije donosio diskrecijski već na prijedlog komisije imenovane u tu svrhu, navedeno postupanje preispitivao u smislu postupanja sukladno načelima obnašanja javnih dužnosti propisanih člankom 5. ZSSI-a. Međutim, presudama Visokog upravnog suda Republike Hrvatske zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a. Slijedom navedenog, Povjerenstvo i za razdoblje od 2016.g.-2020.g. nije ovlašteno pokretati postupak zbog moguće povrede članaka 5. ZSSI-a.

U odnosu na navode iz prijave da je dužnosnik bez raspisivanja natječaja sklopio aneks ugovora za dimnjačarske usluge s tvrtkom Dimo Plamen j.d.o.o. Povjerenstvo ističe kako se u prijavi ne navode okolnosti iz kojih bi se mogla utvrditi povezanost između dužnosnika i navedenog trgovačkog društva, a s obzirom na anonimnost navedene prijave Povjerenstvo nije moglo zatražiti dopunu niti postupati po istoj.

Sukladno članku 39. stavka 3. ZSSI-a poziva se dužnosnik Davor Miličević da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Davor Miličević, osobnom dostavom
2. Objava na internetskoj stranici Povjerenstva
3. Pismohrana